# Merknad til arbeids- og sosialkomiteen

## Kap. 2661 Grunn- og hjelpestønad, hjelpemidler mv. Post 79 Aktivitetshjelpemidler for personer over 26 år, AKT 26

Den rammestyrte ordningen med aktivitetshjelpemidler for personer over 26 år (AKT 26) er en viktig ordning for at også voksne funksjonshemmede og kronisk syke skal kunne ha mulighet til å være i fysisk aktivitet og delta på linje med andre. Dette er hjelpemidler av stor betydning for den enkelte.

Men finansieringen er en stor utfordring. Ordningen er rammestyrt og rammen går tom tidligere og tidligere for hvert år. I 2021 var det totalt bevilget over 100 mill. kroner, da gikk potten tom i august. I år var rammen på 55 mill. kroner, og den var brukt opp allerede i februar. For 2023 er det foreslått bevilget 56,8 mill. kroner. Det er da stor sannsynlighet for at rammen vil bli brukt opp like tidlig som i år. Denne underfinansieringen er svært uheldig fordi den fratar funksjonshemmede muligheten til å være i fysisk aktivitet.

FFO ber derfor komiteen i dette budsjettet sørge for at ordningen blir en overslagsbevilgning på lik linje med andre hjelpemidler. Det vil sikre at også funksjonshemmede over 26 år får tilgang til aktivitetshjelpemidler når de har behov for det.

Hvis komiteen ikke velger å sørge for at ordningen med AKT 26 blir en overslagsbevilgning, ber vi sekundært om at den sørger for å øke rammen betraktelig. FFO mener det kan være naturlig å ta utgangspunkt i Norges Idrettsforbund sitt tidligere krav om å øke posten til 200 mill. kroner. Dette beløpet er i tråd med behovet beskrevet i rapport fra 2020 fra Oslo Economics.

FFO ser at det på sikt vil være naturlig å jobbe for å fjerne aldersgrensen på aktivitetshjelpemidler, at man får en lik ordning for de over og de under 26 år. Men i dette budsjettet ber vi altså primært komiteen sørge for at ordningen blir en overslagsbevilgning, sekundært at rammen økes til 200 mill. kroner.

## Kap. 605 Arbeids- og velferdsetaten. Post 01 Driftsutgifter

## Ungdomsgaranti og arbeidsorientert uføretrygd

FFO støtter regjeringens forslag om å bevilge 175 mill. kroner i 2023 til innføring av en ny Ungdomsgaranti i regi av Arbeids- og velferdsetaten. Det er samtidig mye som bør konkretiseres knyttet til Ungdomsgrantien. Vi har tidligere fått signaler fra AID om at den skal forskriftsfestes, men finner ingen nærmere omtale om det i budsjettproposisjonen. FFO ber om at dette avklares, og at funksjonshemmedes organisasjoner får anledning til medvirkning når Ungdomsgarantien skal konkretiseres.

FFO støtter et avgrenset forsøk med arbeidsorientert uføretrygd for nye uføre under 30 år, og at det bevilges 35 mill. kroner til forberedelse av forsøket. Regjeringen vil ha dialog med partene i arbeidslivet om hvordan forsøket skal avgrenses, samt hvordan ordningen mer konkret skal utformes. FFO mener at det i tillegg må være omfattende medvirkning fra organisasjoner som representerer brukere i målgruppen, når forsøket skal planlegges og ordningen konkretiseres.

FFO ber komiteen om å legge inn merknad om at funksjonshemmedes organisasjonene må være med i dialogen om utformingen av arbeidsorientert uføretrygdordning.